שני מחקרים שנערכו בארה"ב מצביעים על כך שהסיכון לבני אדם מחשיפה לקרינה סלולרית נמוך. עם זאת, המחקרים, שנערכו על חולדות ועכברים, מצאו קשר בין קרינה סלולרית לסרטן נדיר בבעלי חיים. כך על פי הודעות שפרסמו מינהל המזון והתרופות בארה"ב (FDA) והתוכנית הלאומית לטוקסיקולגיה של מכון הבריאות הלאומי בארה"ב.
המחקרים נערכו על ידי התוכנית הלאומית לטוקסיקולוגיה - סוכנות של משרד הבריאות האמריקאי. הם נמשכו יותר מעשור וכללו 3,000 עכברים וחולדות שנחשפו לקרינה משני סוגי תדרי רדיו. בחשיפה ממושכת הופיעו בקרב עכברים זכרים גידולים ממאירים נדירים במערכת העצבים בשיעור גבוה בשישה אחוזים ביחס לקבוצת הביקורת. עם זאת, הסיכון המוגבר נרשם רק כאשר נחשפו המכרסמים לרמות גבוהות של קרינת רדיו - יותר מאלו שנעשה בהן שימוש בטלפונים סלולריים.
מנהל המרכז העוסק בבריאות הציבור וחשיפה לקרינת רדיו במינהל, ד"ר ג'פרי שארן, אמר כי לא נמצאו עדויות לפגיעה בבריאותם של בני אדם עקב חשיפה לקרינה ממכשירים סלולריים. "אפילו בשימוש יומיומי שכיח על ידי רובם המכריע של המבוגרים, לא ראינו עלייה באירועים כמו גידולים במוח. בהתבסס על המידע הקיים, אנו מאמינים כי הגבלות הבטיחות הקיימות לשימוש בטלפונים סלולריים מספיקות לשמירה על בריאות הציבור". שארן הוסיף כי מומחי המינהל סקרו ב-2016 את ממצאי הביניים של המחקר וכעת יבחנו את התוצאות המלאות.
ה-FDA החל לעסוק בבדיקת השפעות הקרינה הסלולרית בשנת 1999. מחקרים אפידמיולוגיים שבחנו את הקשר בין שימוש במכשירים סלולריים לגידולים במוח ובמערכת העצבים המרכזית בבני אדם התקשו לזהות קשר סיבתי. רובם המכריע של המחקרים עסק בגידולים מסוגים אלו.
לצד זאת, בשנים האחרונות התפרסמו כמה מחקרים על השפעות לא מסרטנות של חשיפה לקרינה. במחקר שנערך באוניברסיטת קליבלנד נמצא כי איכות הזרע של משתמשים כבדים בסלולרי נמוכה יותר. כמה מחקרים מצאו שינוי בהתנהגות של דבורים בכוורות שחוקרים חשפו לקרינה. החשיפה שיבשה את כושר התנועה של הדבורים וצמצמה את מספר הפעמים שבהן שבו לכוורת.
בשנת 2011 הגדירה הסוכנות הבינלאומית לחקר הסרטן (IARC) של ארגון הבריאות העולמי את השימוש בטלפון סלולרי כ"גורם מסרטן אפשרי בבני אדם" והמליצה על נקיטת אמצעים להפחתת הסיכון כזהירות מונעת.
שארן ממינהל המזון והתרופות אמר כי המחקר מספק תמונה מלאה יותר על השפעות החשיפה לאנרגיית רדיו. "הוא מעניק לנו את הביטחון בכך שהגבלות הבטיחות הנוכחיות בנוגע קרינת הטלפון הסלולארי, מעניקות הגנה מספקת לבריאות הציבור", אמר.
בשבוע שעבר פרסמו משרד הבריאות ואגודה למלחמה בסרטן דו"ח שלפיו לא נרשמה בישראל עלייה בתחלואה בגידולי מוח ממאירים בין השנים 1990 ל-2014. זאת למרות העלייה בשימוש בטלפונים סלולריים.